Vruntliken grut myt vormoghe alles gudes jn alle tyd to voren. Wetet, ersame borghermestere vnde radmanne der stad Reuell, besunderghen goden vrundes, dat ik jw nw in deme somer to schreff myt Johan Ku&#x0364;le, voget vppe Abo, vmme juwen medeborgher Laurens Vridach, dat gi wol wolden do&#x0364;n vnde vnderwisen vorbenomeden Laurens Vridach, dat ik myne betalinge van eme mochte krighen, dat he my rechte vnde redeliken schuldich is. Nw vruchte ik dar vo&#x0364;r, dat gy de breue nicht ghekreghen hebben, de ik juwer ersamicheyt in dessen somer sende; so bidde ik juwe ersamicheyt noch nw, dat gi wol willen do&#x0364;n, vnde spreken myt eme, dat he my betale, wes he my mit rechte schuldich is, so verne dat mere godhe lude solen nicht schaden krighen mit eme vor de suluen peninge, de he my schuldich is. Hyr mede beuele ik juwe ersamicheyt Gode almechtich to langen tiden. Wat juwer ersamicheit leff is, do ik alle tyd gerne. Ghescreuen to Abo vppe der xj(m) juncvrouwen dach, vnder mynen jnghesegell. Knwt Pose. Leuen vrundes, jk bidde jw, dat gi wol willen do&#x0364;n vnde schriuen my hyr eyn vruntlik antwerde vpp. Adress: Den ersamen, wisen borghermesteren vnde radmannen der stad Reuell, mynen besundergen guden vrundes, kome desse breff.